[{"text_idx": "#000000", "text": "Y llwybr mwyaf poblogaidd i gopa mwyaf eiconig Eryri"}, {"text_idx": "#000001", "text": "Heb os, Llwybr Llanberis yw\u2019r mwyaf poblogaidd yn y Parc Cenedlaethol. Mae dros 600,000 o bobl yn cyrraedd copa\u2019r Wyddfa bob blwyddyn, ac mae\u2019r rhan fwyaf o gerddwyr yn mynd ar hyd Llwybr Llanberis i\u2019r copa."}, {"text_idx": "#000002", "text": "Fel un o\u2019r chwe phrif lwybr i gopa\u2019r Wyddfa, mae llwybr Llanberis yn ddewis poblogaidd i\u2019r rhai sy\u2019n dringo\u2019r Wyddfa am y tro cyntaf. Er mai dyma\u2019r llwybr hiraf, mae\u2019r ddringfa yn fwy graddol i\u2019r brig."}, {"text_idx": "#000003", "text": "Tra bod Llwybr Llanberis yn cael ei ddisgrifio\u2019n aml fel y \u2018llwybr hawsaf i\u2019r copa\u2019, ni ddylech fyth ddiystyru unrhyw un o\u2019r llwybrau i gopa\u2019r Wyddfa. Mae cyrraedd copa\u2019r Wyddfa yn dasg heriol. Mae Awdurdod Parc Cenedlaethol Eryri yn categoreiddio Llwybr Llanberis fel llwybr anodd a llafurus. Mae angen lefel dda o ffitrwydd ac mae sgiliau cyfeiriannu yn hanfodol."}, {"text_idx": "#000007", "text": "Mae gwasanaeth bws Sherpa\u2019r Wyddfa yn wasanaeth cyfleus sy\u2019n teithio rhwng pob un o\u2019r chwe llwybr i gopa\u2019r Wyddfa."}, {"text_idx": "#000009", "text": "Am wybodaeth pellach ar sut i gyrraedd llwybrau\u2019r Wyddfa, darllenwch ganllaw cynhwysfawr Awdurdod y Parc Cenedlaethol neu ymwelwch a\u0302 gwefan Sherpa\u2019r Wyddfa."}, {"text_idx": "#000010", "text": "Mae meysydd parcio addas ym mhentref Llanberis. Sicrhewch eich bod chi\u2019n parcio mewn mannau dynodedig a pheidiwch a parcio ar strydoedd cul neu mewn ardaloedd preswyl."}, {"text_idx": "#000011", "text": "Mae\u2019r Wyddfa yn fynydd heriol i\u2019w dringo. Ni ddylid mentro i\u2019r copa ar hap. Gall ffactorau fel y tymhorau, lefel eich ffitrwydd, eich sgiliau mynydda, eich paratoadau ymlaen llaw, a phoblogrwydd y mynydd i gyd effeithio ar eich profiad o\u2019r Wyddfa."}, {"text_idx": "#000012", "text": "Mae teithiau cerdded a digwyddiadau elusennol ar yr Wyddfa yn ffordd boblogaidd o godi arian ar gyfer elusennau a sefydliadau amrywiol. Fodd bynnag, dylech bob amser gymryd gofal wrth gymryd rhan mewn digwyddiadau o\u2019r fath. Nid yw dringo\u2019r Wyddfa yn dasg hawdd."}, {"text_idx": "#000014", "text": "Mae tirwedd garw\u2019r Wyddfa yn gartref i glytwaith o ffermydd yr ucheldir. Mae ffermio wedi bod ar yr Wyddfa ers blynyddoedd lawer ac mae\u2019n rhan gynhenid o\u2019r mynydd yn ogystal a\u0302\u2019r Parc Cenedlaethol yn ei gyfanrwydd. Cofiwch y dylech bob amser gadw eich ci ar dennyn pan fyddwch yn croesi tir amaethyddol."}, {"text_idx": "#000015", "text": "Erbyn hyn mae\u2019r rheilffordd fynydd yn cyd-fynd a\u0302 llethrau geirwon yr Wyddfa. Llwybr Llanberis yw\u2019r unig lwybr sy\u2019n dilyn y rheilffordd i\u2019r copa. Yn ystod misoedd yr haf, rydych yn siw\u0302r o weld cerbyd neu ddau ar hyd y cledrau. Mae system rac a phiniwn yn galluogi\u2019r peiriannau i lywio\u2019r esgyniad i\u2019r copa, gan wthio\u2019r cerbyd o\u2019i flaen. Mae rhai trenau ste\u0302m dros gan mlwydd oed ac wedi dringo\u2019r mynydd ers i\u2019r rheilffordd agor gyntaf yn 1896."}, {"text_idx": "#000016", "text": "Islaw, mae Dyffryn Cwm Brwynog, lle gallwch weld adfeilion hen gymuned glos. Roedd teuluoedd Gwaun Cwm Brwynog yn denantiaid i Stad y Faenol, Y Felinheli. Stad yr Assheton Smiths, oedd yn berchen ar chwarel lechi Dinorwig, oedd y Faenol. Bu llawer o ddynion Cwm Brwynog yn gweithio yn y chwarel yn ystod yr wythnos ac yn gofalu am eu tyddynnod yn eu hamser hamdden."}, {"text_idx": "#000017", "text": "Roedd dau ddeg pump o dai yng Ngwaun Cwm Brwynog, ond dim ysgol, siop, tafarn, trydan na ffo\u0302n. Yr oedd yno, fodd bynnag, gapel. Mae olion Capel Hebron i\u2019w gweld hyd heddiw. Yn aml, capeli oedd calon cymunedau bychain fel Gwaun Cwm Brwynog."}, {"text_idx": "#000018", "text": "Erbyn canol yr ugeinfed ganrif, roedd cymuned Gwaun Cwm Brwynog wedi gwasgaru, a gadawyd yr adeiladau i\u2019r elfennau benderfynu eu tynged."}, {"text_idx": "#000019", "text": "Wrth i chi gyrraedd y Clogwyn, un o dair gorsaf ar hyd y trac rheilffordd mynydd, byddwch wedi cyrraedd man gydag enw digon rhyfedd. Yr enw lleol ar yr ardal hon yw Cwm Hetiau. Pan fyddai ymwelwyr Fictoranaidd yn teithio yng ngherbydau agored y tre\u0302n, byddai\u2019r gwynt yn cydio yn eu hetiau ac yn cael ei chwythu lawr i waelod Bwlch Llanberis. Byddai\u2019r plant lleol yn casglu\u2019r hetiau ar waelod y pas ac yn eu gwerthu i ymwelwyr yn Llanberis."}, {"text_idx": "#000020", "text": "Wrth ddod lawr y llwybr, efallai y sylwch ar Glogwyn Du\u2019r Arddu \u2013 clogwyn serth yn wynebu tua\u2019r gogledd-ddwyrain a llyn bychan wrth ei droed. Mae Clogwyn Du\u2019r Arddu fwyaf enwog ymhlith dringwyr am ei lwybrau dringo gwych. Ond mae hefyd yn nodwedd ddaearegol ryfeddol\u2014mae\u2019r clogwyn yn deillio o weithgarwch daearegol rhyfeddol a ffurfiwyd dros filoedd o flynyddoedd. Mae arwyddion dyddodion llorweddol wedi\u2019u trawsnewid yn haenau creigiau fertigol i\u2019w gweld yn glir ar wyneb y clogwyn."}]